KUNSILL TAL-UNJONI EWROPEA MT 17398/11 PRESSE 442 PR CO 71 STQARRIJA GĦALL-ISTAMPA It-3127 laqgħa tal-Kunsill Trasport, Telekomunikazzjoni u Enerġija (Punti dwar l-Enerġija) Brussell, 24 ta' Novembru 2011 President Is-Sur Waldemar Pawlak Viċi Prim Ministru u Ministru tal-Ekonomija tal-Polonja Riżultati prinċipali tal-Kunsill Il-Kunsill adotta konklużjonijiet dwar it-tisħiħ tad-dimensjoni esterna tal-politika tal-UE dwar l-enerġija. Il-Ministri kellhom ukoll l-ewwel skambju ta' fehmiet rigward abbozz ta' regolament dwar linji gwida għall-infrastruttura trans-Ewropea tal-enerġija bil-mira li l-qafas tal-politika u tal-iffinanzjar tan-netwerks trans-Ewropej tal-enerġija (TEN-E) jiġi rivedut sabiex jittejjeb u jkun adatt għall-isfidi preżenti li s-settur tal-enerġija qed jiffaċċja u għall-għanijiet ġenerali tal-politika tal-UE dwar l-enerġija. Il-Kunsill ħa nota ta' rapport ta' progress li jiddeskrivi l-passi u inizjattivi meħuda bi tweġiba għal konklużjonijiet dwar l-enerġija adottati fi Frar li għadda, mill-Kunsill Ewropew u żviluppati aktar mill-Kunsill TTE fit-28 ta' Frar. WERREJ1 PARTEĊIPANTI PUNTI LI ĠEW DISKUSSI Effiċjenza enerġetika Sikurezza tal-attivitajiet taż-żejt u tal-gass offshore L-infrastruttura tal-enerġija Segwitu għall-Kunsill Ewropew Id-dimensjoni esterna tal-politika tal-UE dwar l-enerġija Relazzjonijiet internazzjonali fil-qasam tal-enerġija Affarijiet oħrajn PUNTI OĦRAJN LI ĠEW APPROVATI ENERĠIJA Kunsill Permanenti ta' Sħubija UE-Russja AFFARIJIET BARRANIN Sudan u Sudan t'Isfel - miżuri restrittivi Relazzjonijiet mal-Armenja Relazzjonijiet mal-Azerbajġan AFFARIJIET EKONOMIĊI U FINANZJARJI Karburanti - ir-Renju Unit BAĠITS Għajnuna umanitarja addizzjonali għall-Qarn tal-Afrika u għall-Pakistan POLITIKA TAL-KUMMERĊ Balkani tal-Punent - Proċess ta' stabbilizzazzjoni u assoċjazzjoni* ĠUSTIZZJA U AFFARIJIET INTERNI Permess uniku għal ċittadini ta' pajjiżi terzi Ordni Ewropea ta' Protezzjoni Ftehimiet CEPOL mal-Ġeorġja u mal-Montenegro Direttiva dwar kwalifiki AFFARIJIET ĠENERALI Programm tal-UE għal politika marittima integrata * POLITIKA TA' SIGURTÀ U TA' DIFIŻA KOMUNI EULEX Kosovo TRASPORT Titjiriet trans-Siberjani Mobilizzazzjoni tal-Fond Ewropew ta' Aġġustament għall-Globalizzazzjoni għal-Franza PARTEĊIPANTI Belġju: Is-Sur Olivier BELLE Viċi Rappreżentant Permanenti Bulgarija: Is-Sur Delian DOBREV Viċi Ministru tal-Ekonomija, l-Enerġija u t-Turiżmu Repubblika Ċeka: Is-Sur Frantisek PAZDERA Viċi Ministru tal-Enerġija Danimarka: Is-Sur Martin LIDEGAARD Ministru tal-Klima, l-Enerġija u l-Kostruzzjoni Ġermanja: Is-Sur Jochen HOMANN Segretarju tal-Istat, Ministeru Federali tal-Ekonomija u t-Teknoloġija Estonja: Is-Sur Juhan PARTS Ministru tal-Affarijiet Ekonomiċi u l-Komunikazzjoni Irlanda: Is-Sur Pat RABBITTE Ministru tal-Komunikazzjoni, l-Enerġija u r-Riżorsi Naturali Greċja: Is-Sur Giorgos PAPACONSTANTINOU Ministru tal-Ambjent, l-Enerġija u t-Tibdil fil-Klima Is-Sur Ioannis MANIATIS Segretarju tal-Istat għall-Ambjent, l-Enerġija u t-Tibdil fil-Klima Spanja: Is-Sur Fabrizio HERNANDEZ PAMPALONI Segretarju tal-Istat għall-Enerġija Franza: Is-Sur Eric BESSON Ministru responsabbli għall-Industrija, l-Enerġija u l-Ekonomija Diġitali, fl-Uffiċċju tal-Ministru tal-Affarijiet Ekonomiċi, il-Finanzi u l-Industrija Italja: Is-Sur Corrado PASSERA Ministru tal-Iżvilupp Ekonomiku u l-Infrastruttura Ċipru: Is-Sinjura Praxoula ANTONIADOU KYRIACOU Ministru tal-Kummerċ, l-Industrija u t-Turiżmu Latvja: Is-Sur Daniels PAVLUTS Ministru tal-Ekonomija Litwanja: Is-Sur Arvydas SEKMOKAS Ministru tal-Enerġija Lussemburgu: Is-Sur Jeannot KRECKE Ministru tal-Affarijiet Ekonomiċi u l-Kummerċ Barrani Ungerija: Is-Sur Tamás Iván KOVÁCS Viċi Ministru tal-Istat għall-Affarijiet tal-UE u Relazzjonijiet Internazzjonali, Ministeru tal-Iżvilupp Nazzjonali Malta: Is-Sur George PULLICINO Ministru tar-Riżorsi u l-Affarijiet Rurali Pajjiżi l-Baxxi: Is-Sur Derk OLDENBURG Viċi Rappreżentant Permanenti Awstrija: Is-Sur Reinhold MITTERLEHNER Ministru Federali tal-Affarijiet Ekonomiċi, il-Familja u ż-Żgħażagħ Polonja: Is-Sur Waldemar PAWLAK Viċi Prim Ministru u Ministru tal-Ekonomija Is-Sur Maciej KALISKI Viċi Segretarju tal-Istat, Ministeru tal-Affarijiet Ekonomiċi Portugall: Is-Sur Álvaro SANTOS PEREIRA Ministru tal-Affarijiet Ekonomiċi u l-Impjiegi Is-Sur Henrique GOMES Segretarju tal-Istat għall-Enerġija Rumanija: Is-Sur Borbely KAROLY Segretarju tal-Istat, Ministeru tal-Ekonomija, il-Kummerċ u l-Ambjent tan-Negozju Slovenja: Is-Sur Uroš VAJGL Viċi Rappreżentant Permanenti Slovakkja: Is-Sur Kristian TAKÁČ Segretarju tal-Istat, Ministeru tal-Ekonomija Finlandja: Is-Sur Jyri HÄKÄMIES Ministru tal-Affarijiet Ekonomiċi Is-Sinjura Maria RISLAKKI Viċi Rappreżentant Permanenti Svezja: Is-Sinjura Anna-Karin HATT Ministru tat-Teknoloġija tal-Informazzjoni u l-Affarijiet Reġjonali Renju Unit: Is-Sur Charles HENDRY Ministru tal-Istat, Dipartiment tal-Enerġija u l-Klima Kummissjoni: Is-Sur Günther OETTINGER Membru PUNTI LI ĠEW DISKUSSI Effiċjenza enerġetika F'sessjoni pubblika, il-Kunsill ħa nota ta' rapport ta' progress (16165/11) dwar proposta għal direttiva dwar l-effiċjenza enerġetika. L-objettiv ta' din il-proposta, ippreżentata f'Ġunju mill-Kummissjoni (12046/11), hija li tikkontribwixxi sabiex tintlaħaq il-mira tal-iffrankar tal-enerġija primarja ta' 20 % u sabiex titwitta t-triq għal titjib fl-effiċjenza enerġetika wara l-2020. B'mod partikolari, il-proposta tindirizza l-miri tal-effiċjenza, l-effiċjenza fl-użu tal-enerġija (korpi pubbliċi, skemi tal-obbligi, verifiki, kejl bil-meters u kontijiet) l-effiċjenza fil-provvista tal-enerġija (it-tisħin u t-tkessiħ, it-trasformazzjoni, it-trasmissjoni u d-distribuzzjoni) u s-servizzi tal-enerġija. Il-proposta ssegwi mill-komunikazzjoni tal-Kummissjoni ppreżentata f'Marzu 2011 dwar pjan għall-effiċjenza enerġetika 2011 (7363/1/11). Abbażi ta' dan id-dokument, f'Ġunju l-Kunsill adotta konklużjonijiet (10709/11) li jiddeskrivu l-azzjonijiet fl-oqsma li ġejjin: is-settur pubbliku, il-bini, l-industrija u s-settur tal-enerġija, u mezzi ta' appoġġ għal għażliet favorevoli għall-konsumatur. Mill-ħidma intensiva li saret sa issa, jidher li d-delegazzjonijiet jappoġġaw l-għan tal-proposta u l-miżuri addizzjonali għall-effiċjenza enerġetika. Madankollu, huma ssottolinjaw ukoll l-importanza tal-flessibbiltà sabiex l-Istati Membri japplikaw l-aktar miżuri kost-effiċjenti, tal-koerenza mal-leġislazzjoni eżistenti, u tar-rispett għall-prinċipju tas-sussidjarjetà. Ir-rapport tal-presidenza jkopri l-kwistjonijiet ewlenin li ser jeħtieġu konsiderazzjoni aktar fil-fond: il-miri tal-effiċjenza enerġetika, il-korpi pubbliċi, ix-xiri mill-korpi pubbliċi, l-iskemi tal-obbligi tal-effiċjenza enerġetika, il-verifiki dwar l-enerġija u s-sistemi ta' ġestjoni tal-enerġija, il-kejl bil-meters u l-kontijiet informattivi, il-promozzjoni tal-effiċjenza fit-tisħin u fit-tkessiħ, it-trasmissjoni u d-distribuzzjoni tal-enerġija u r-reviżjoni u l-monitoraġġ. Sikurezza tal-attivitajiet taż-żejt u tal-gass offshore F'sessjoni pubblika, ġiet ippreżentata lill-Kunsill informazzjoni dwar proposta għal regolament dwar is-sikurezza tal-attivitajiet tal-ipprospettar, l-esplorazzjoni u l-produzzjoni taż-żejt u tal-gass offshore (16175/11). Fl-Ewropa, il-maġġoranza taż-żejt u l-gass huma prodotti offshore. Aċċident kbir fi kwalunkwe waħda mill-installazzjonijiet offshore tal-Ewropa probabbilment ikun jinvolvi telf materjali, ħsara lill-ambjent, l-ekonomija, il-komunitajiet lokali u s-soċjetà, filwaqt li l-ħajja u s-saħħa tal-ħaddiema jistgħu jitpoġġew f'riskju. Jeħtieġ li titnaqqas il- possibbiltà ta' aċċident kbir fl-ilmijiet tal-UE. Din il-proposta l-ġdida, adottata mill-Kummissjoni f'Ottubru, timmira biex jitnaqqsu r-riskji ta' aċċident kbir fis-settur taż-żejt u tal-gass offshore tal-UE u biex jiġu limitati l-konsegwenzi jekk aċċident bħal dan minkejja kollox iseħħ. Dan il-għan ser jintlaħaq permezz tal-erba' objettivi speċifiċi li ġejjin: jiġi żgurat użu konsistenti tal-aħjar prattiki għall-kontroll ta' perikli kbar minn operazzjonijiet offshore tal-industrija taż-żejt u tal-gass li potenzjalment jaffettwaw l-ilmijiet jew ix-xtut tal-Unjoni; jiġu implimentati tal-aħjar prattiki regolatorji fil-ġurisdizzjonijiet Ewropej kollha b'attivitajiet taż-żejt u tal-gass offshore; jiġu msaħħa t-tħejjija u l-kapaċità ta' reazzjoni tal-Unjoni biex tittratta l-emerġenzi li potenzjalment jaffettwaw liċ-ċittadini, l-ekonomija jew l-ambjent tal-Unjoni; jiġu mtejba u ċċarati r-responsabbiltajiet u d-dispożizzjonijiet ta' kumpens eżistenti tal-Unjoni. Bi tweġiba għad-diżastru fuq il-pjattaforma għat-tħaffir għaż-żejt, id-Deepwater Horizon, fil-Golf tal-Messiku f'April 2010, il-Kummissjoni ppreżentat il-komunikazzjoni tagħha " L-isfida tas-sikurezza tal-attivitajiet taż-żejt u l-gass fil-baħar " (14768/10, 14768/10 ADD1) f'Ottubru 2010. Il-komunikazzjoni indikat l-ewwel oqsma għall-azzjoni fil-livell tal-UE inklużi r-reviżjoni tal-legislazzjoni eżistenti kif ukoll proposti ġodda. Fuq il-bażi ta' din il-komunikazzjoni, f'Diċembru l-Kunsill adotta konklużjonijiet dwar s-sikurezza tal-attivitajiet taż-żejt u l-gass fil-baħar (16943/10) li juru t-triq 'il quddiem għal aktar azzjoni possibbli fir-rigward tal-esplorazzjoni u l-produzzjoni offshore ta' idrokarburi, notevolment biex jiġi żgurat l-aktar livell għoli ta' sikurezza u ta' protezzjoni tal-ambjent kif ukoll dispożizzjonijiet dwar ir-responsabbiltà. L-infrastruttura tal-enerġija Il-Kunsill kellu skambju ta' fehmiet pubbliku rigward abbozz ta' regolament dwar linji gwida għal infrastruttura tal-enerġija trans-Ewropea wara l-preżentazzjoni tal-proposta mill-Kummissjoni. Il-Ministri ġew mistiedna jikkonċentraw id-diskussjonijiet tagħhom b'mod partikolari fuq il-metodoloġija proposta għall-identifikazzjoni ta' proġetti ta' interess komuni u dwar il-miżuri għall-għoti ta' permessi, il-parteċipazzjoni pubblika u l-kwistjonijiet regolatorji (ara 16148/11). Il-Kummissjoni ppreżentat il-proposta tagħha f'Ottubru (15813/11), wara l-appell mill-Kunsill Ewropew fi Frar li għadda (2/1/11). Il-proposta għandha l-għan li tgħin lill-UE biex twettaq l-investimenti enormi meħtieġa fl-infrastruttura tal-enerġija sabiex tiġi ssostitwita l-infrastruttura li qed teqdiem, tiġi żgurata s-sigurtà tal-provvista, issir it-transizzjoni għal ekonomija b'użu baxx ta' karbonju u jiġi kkompletat is-suq intern tal-enerġija. L-objettiv tagħha huwa r-reviżjoni tal-qafas tal-politika u tal-iffinanzjar tan-netwerks trans-Ewropej tal-enerġija (TEN-E) sabiex jittejjeb u jiġi adattat għall-isfidi attwali li l-qasam tal-enerġija qed jiffaċċja u għall-għanijiet ġenerali tal-politika tal-UE dwar l-enerġija. Din il-proposta għandha tagħti prijorità lil tnax-il kuritur u qasam strateġiku trans-Ewropew tal-enerġija u tindirizza b'mod partikolari l-għażla ta' proġetti ta' interess komuni, is-simplifikazzjoni tal-proċeduri għall-awtorizzazzjoni u r-regoli ta' allokazzjoni tal-kost. F'Ġunju l-Kummissjoni adottat komunikazzjoni “Baġit għall-Ewropa 2020” dwar il-qafas finanzjarju pluriennali li jmiss (2014-2020), li tipproponi li tinħoloq “Faċilità Nikkollegaw l-Ewropa” biex tiġi promossa t-tlestija ta' infrastrutturi prijoritarji tal-enerġija, tat-trasport u diġitali b'fond uniku ta' EUR 40 biljun, li minnhom EUR 9.1 biljun huma allokati għall-infrastruttura tal-enerġija. Segwitu għall-Kunsill Ewropew Il-Kunsill ħa nota ta' rapport ta' progress dwar is-segwitu għall-orjentazzjonijiet tal-Kunsill Ewropew dwar l-enerġija (16632/11). Ir-rapport jiddeskrivi fil-qosor il-passi u l-inizjattivi prinċipali meħudin bi tweġiba għall-konklużjonijiet adotatti mill-Kunsill Ewropew fi Frar li għadda (2/1/11) u żviluppati aktar mill-Kunsill TTE tat-28 ta' Frar (6207/1/11). Dan ir-rapport ser wkoll jipprovdi bażi għall-monitoraġġ tal-progress magħmul fil-qasam tal-politika dwar l-enerġija fil-Kunsill Ewropew ta' Diċembru, kif rikjest mill-konklużjonijiet tal-Kunsill Ewropew ta' Ottubru (52/11). Ir-rapport jindirizza ħames oqsma ta' politika li għalihom ġew stabbiliti skadenzi jew prijoritajiet, jiġifieri l-effiċjenza enerġetika, is-suq intern tal-enerġija, l-infrastruttura, ir-relazzjonijiet esterni tal-enerġija u n-nukleari. Id-dimensjoni esterna tal-politika tal-UE dwar l-enerġija Il-Kunsill adotta konklużjonijiet dwar it-tisħiħ tad-dimensjoni esterna tal-politika tal-UE dwar l-enerġija (17615/11). Dawn il-konklużjonijiet jindirizzaw it-tisħiħ tal-koordinazzjoni tad-dimensjoni esterna tal-politika tal-UE dwar l-enerġija u tal-kooperazzjoni tal-UE ma' pajjiżi terzi (b'mod partikolari strumenti bilaterali jew multilaterali, infrastrutturi, integrazzjoni tas-suq u sikurezza u sigurtà globali), l-approfondiment ta' sħubiji dwar l-enerġija u l-appoġġ għal ekonomiji li qed jiżviluppaw. Il-Kunsill stieden lill-Kummissjoni tippreżenta rapport dwar dawn il-konklużjonijiet mhux aktar tard mill-2103. Il-konklużjonijiet huma bbażati fuq il-komunikazzjoni tal-Kummissjoni dwar is-sigurtà tal-provvista tal-enerġija u l-kooperazzjoni internazzjonali (13941/11), u ħadu spunt mid-diversi azzjonijiet/inizjattivi ssuġġeriti minnha. Din il-komunikazzjoni ġiet ippreżentata f'Settembru li għadda bi tweġiba għall-konklużjonijiet tal-Kunsill Ewropew ta' Frar (2/1/11), li appellaw għal koordinament aħjar tal-attivitajiet tal-UE u tal-Istati Membri bil-ħsieb li jiġu żgurati konsistenza u koerenza fir-relazzjonijiet esterni tal-UE dwar l-enerġija. Relazzjonijiet internazzjonali fil-qasam tal-enerġija Il-Kunsill ġie mgħarraf mill-Presidenza u l-Kummissjoni dwar avvenimenti u żviluppi f'relazzjonijiet internazzjonali li saru matul il-Presidenza Pollakka, jew li għandhom isiru dalwaqt. Fost kwistjonijiet oħrajn, it-tagħrif inkluda, il-laqgħa ministerjali tal-UE-OPEC (Vjenna, 27 ta' Ġunju), il-laqgħa ministerjali tal-Komunità tal-Enerġija (Chisinau, 6 ta' Ottubru), l-iżviluppi fil-Kuritur tan-Nofsinhar, il-Kunsill dwar l-Enerġija UE-Stati Uniti (Washington, 28 ta' Novembru), il-Kunsill ta' Sħubija Permanenti bejn l-UE u r-Russja, il-Konferenza tal-Karta tal-Enerġija (Sofia, 29 ta' Novembru) u l-laqgħa Ministerjali IEA (Pariġi, 18-19 ta' Octtubru). Affarijiet oħrajn (a) Tħaffir ta' esplorazzjoni fiż-żona ekonomika esklużiva ta' Ċipru Il-Kunsill ħa nota tal-informazzjoni pprovduta mid-delegazzjoni Ċiprijota dwar żviluppi reċenti rigward it-tħaffir ta' esplorazzjoni fiż-żona ekonomika esklużiva ta' Ċipru (16676/11). (b) It-tweġiba ta' Ċipru għall-istat ta' emerġenza fis-settur tal-elettriku Id-delegazzjoni Ċiprijota għarrfet lill-Kunsill dwar it-tweġiba ta' Ċipru għall-istat ta' emerġenza fis-settur tal-elettriku, li qam mill-inċident ta' Lulju 2011 ħdejn l-Impjant tal-Elettriku ta' Vassilikos (16678/11). (c) Politiki tal-Enerġija tal-Pajjiżi tal-AIE - Greċja 2011 (Ateni, 27 ta' Ottubru 2011) Id-delegazzjoni Griega għarrfet lill-Kunsill dwar ir-reviżjoni fil-fond tal-AIE rigward is-settur u l-politiki tal-enerġija tal-Greċja (16681/11). (d) Proġett Helios Il-Kunsill ħa nota tal-informazzjoni pprovduta mid-delegazzjoni Griega dwar il-Proġett Helios (16681/11). Dan il-proġett ġie ppreżentat f'Settembru li għadda fis-26 Konferenza Ewropea dwar l-enerġija Solari. L-għan tiegħu ikun li jiġi ġġenerat elettriku mill-enerġija solari b'kapaċità installata ta' 3 sa 10 GW abbażi ta' mekkaniżmu ta' kooperazzjoni ma' stati membri oħra taħt il-qafas stabbilit bid-direttiva dwar l-enerġija minn sorsi rinnovabbli. (e) Stedina għall-parteċipazzjoni fi stħarriġ siżmiku mhux esklużiv 'il barra mix-xtut tal-Punent u n-Nofsinhar tal-Greċja Il-Kunsill ħa nota tal-istedina mid-delegazzjoni Griega għall-parteċipazzjoni fi stħarriġ siżmiku mhux esklużiv 'il barra mix-xtut tal-Punent u n-Nofsinhar tal-Greċja (16681/11). (f) Kompetittività tal-industrija tar-raffinar tal-UE Id-delegazzjoni Taljana infurmat lill-Kunsill dwar azzjonijiet ikkoordinati għas-sostenn tal-kompetittività tal-industrija tar-raffinar tal-UE 16682/11. (g) Programm ta' ħidma tal-Presidenza li jmiss Id-delegazzjoni Daniża infurmat lill-Kunsill dwar il-programm ta' ħidma tagħha (16685/11). B'mod partikolari, il-ħidma tagħha ser tikkonċentra fuq l-effiċjenza enerġetika u l-Pjan Direzzjonali għall-Enerġija 2050 filwaqt li tindirizza l-infrastruttura tal-enerġija bħala t-tielet kwistjoni prinċipali. PUNTI OĦRAJN APPROVATI ENERĠIJA Kunsill Permanenti ta' Sħubija UE-Russja Il-Kunsill adotta l-aġenda annotata għal-laqgħa tas-sitt Kunsill Permanenti ta' Sħubija UE-Russja dwar l-Enerġija. B'mod partikolari, hija ser tindirizza kwistjonijiet dwar il-provvista u t-transitu, l-infrastruttura u kwistjonijiet dwar is-suq. AFFARIJIET BARRANIN Sudan u Sudan t'Isfel - miżuri restrittivi Il-Kunsill adotta xi miżuri restrittivi tal-UE kontra s-Sudan minħabba l-ħolqien tal-istat tas-Sudan t'Isfel. Ir-regolament inkwsitjoni jirrigwarda l-projbizzjoni tal-għoti ta' għajnuna teknika u finanzjarja relatata ma' attivitajiet u armi militari, li issa tapplika kemm għas-Sudan kif ukoll għas-Sudan t'Isfel. Relazzjonijiet mal-Armenja Il-Kunsill stabbilixxa l-pożizzjoni tal-Unjoni Ewropea għat-tnax-il laqgħa tal-Kunsill ta' Kooperazzjoni UE-Armenja, li għandha ssir fi Brussell fil-25 ta' Novembru 2011. Relazzjonijiet mal-Azerbajġan Il-Kunsill approva l-pożizzjoni tal-Unjoni Ewropea għat-tnax-il laqgħa tal-Kunsill ta' Kooperazzjoni UE-Azerbajġan, li għandha ssir fi Brussell fil-25 ta' Novembru 2011. AFFARIJIET EKONOMIĊI U FINANZJARJI Karburanti - ir-Renju Unit IL-Kunsill adotta deċiżjoni li tawtorizza lir-Renju Unit japplika livelli mnaqqsa ta' tassazzjoni fuq karburanti użati fil-Gżejjer kollha Hebrides ta' ġewwa u ta' barra, fin-Northern Isles, fil-gżejjer fiż-żona Clyde u fil-Gżejjer ta' Scilly, f'konformità mal-Artikolu 19 tad-Direttiva 2003/96/KE (16038/11). Il-prezzijiet tal-karburanti f'dawn ir-reġjuni huma aktar għoljin milli fil-kumplament tal-pajjiż, u dan ipoġġi lill-konsumaturi lokali fi żvantaġġ. It-tnaqqis fit-taxxa għandu japplika għall-petrol bla ċomb u għan-nafta u ma għandhux jeċċedi dak li hu meħtieġ biex jikkumpensa għall-ispejjeż addizzjonali għal kull unità ta' karburant. Għandu japplika mill-1 ta' Novembru 2011 sal-31 ta' Ottubru 2017, dment li fil-frattemp is-sistema tat-tassazzjoni tal-enerġija tal-UE ma tiġix immodifikata. BAĠITS Għajnuna umanitarja addizzjonali għall-Qarn tal-Afrika u għall-Pakistan Il-Kunsill approva t-tisħiħ tal-linja tal-baġit għall-għajnuna umanitarja b'EUR 33.86 miljuni f'impenji u EUR 20 miljun f'pagamenti, prinċipalment mir-riżerva għal għajnuna ta' emerġenza, sabiex tiġi pprovduta għajnuna umanitarja bi tweġiba għan-nixfa fil-Qarn tal-Afrika u għall-għargħar fil-Pakistan. Ser ikun disponibbli ammont ta' EUR 23.86 miljuni f'impenji għall-Qarn tal-Afrika, barra mill-EUR 157.4 miljuni ta' għajnuna umanitarja li l-UE pprovdiet qabel lill-Etjopja, il-Kenja, is-Somalja u Ġibuti. Ir-riżorsi l-ġodda ser jintużaw b'mod partikolari għall-assistenza għall-ikel, għall-interventi f'setturi sottofinanzjati bħas-saħħa u għall-ilma u l-għajnuna lir-refuġjati. Il-Qarn tal-Afrika tal-lvant għadda minn żewġ staġunijiet konsekuttivi ta' xita sewwa taħt il-medja li wasslet għal falliment fil-produzzjoni ta' wċuħ tar-raba', mortalità tal-bhejjem u għolliet il-prezzijiet tal-ikel għal livelli rekord. Ser ikun disponibbli ammont ta' EUR 16.5 miljuni f'impenji għall-Pakistan, sabiex organizzazzjonijiet umanitarji jkunu jistgħu jipprovdu sokkors lill-popolazzjoni affettwata mill-għargħar. EUR 10 miljuni ġejjin mir-riżerva għall-għajnuna ta' emerġenza u EUR 6.5 miljuni mill-bqija tal-fondi mil-linja tal-baġit tal-għajnuna umanitarja. POLITIKA TAL-KUMMERĊ Balkani tal-Punent - Proċess ta' stabbilizzazzjoni u assoċjazzjoni* Il-Kunsill adotta regolament li jestendi l-validità, sal-31 ta' Diċembru 2015, tar-regolament 1215/2009 li jintroduċi miżuri kummerċjali ta' eċċezzjoni għal pajjiżi u territorji li jipparteċipaw fi, jew li huma marbutin mal-proċess ta' stabbilizzazzjoni u assoċjazzjoni tal-UE (47/11 u 15672/11 ADD 1). Ir-regolament, li japplika b'effett retroattiv mill-1 ta' Jannar 2011, jagħmel ukoll aġġustamenti sabiex jittieħed kont tad-dħul fis-seħħ ta' ftehimiet kummerċjali bilaterali mal-Bosnja-Ħerzegovina u mas-Serbja. Preferenzi fil-kummerċ ingħataw għal perjodu li jintemm fil-31 ta' Diċembru 2010 lil-Bożnja-Ħerzegovina, is-Serbia u l-Kosovo1 għall-prodotti kollha li jaqgħu taħt l-ambitu tar-regolament 1215/2009. Il-prodotti li joriġinaw fl-Albanija, fil-Bosnja-Ħerzegovina, fil-Kroazja, f'dik li kienet ir-Repubblika Jugoslava tal-Maċedonja, fil-Montenegro jew fis-Serbja għandhom ikomplu jibbenefikaw mid-dispożizzjonijiet tar-regolament kif ukoll minn kwalunkwe konċessjoni stipulata fir-regolament li hija aktar favorevoli minn dik taħt ftehimiet bilaterali bejn l-Unjoni u dawn il-pajjiżi. Għal deċennju, l-UE tat aċċess għall-eżenzjoni doganali għas-suq tal-UE għal kważi l-prodotti kollha li joriġinaw mill-pajjiżi jew territorji li jibbenefikaw mill-proċess ta' stabbilizzazzjoni u assoċjazzjoni. L-għan ewlieni ta' dawn il-miżuri huwa li terġa' tingħata ħajja lill-ekonomiji tal-Balkani tal-Punent permezz ta' aċċess privileġġat għas-suq tal-UE. B'riżultat ta' dan, żvilupp ekonomiku għandu jrawwem stabbiltà politika fir-reġjun kollu. ĠUSTIZZJA U AFFARIJIET INTERNI Permess uniku għal ċittadini ta' pajjiżi terzi Il-Kunsill adotta l-pożizzjoni tiegħu fl-ewwel qari dwar regoli ġodda għall-ħolqien ta' permess uniku għal ċittadini ta' pajjiżi terzi sabiex jirrisjedu u jaħdmu fl-UE (13036/2/11). It-test għandu l-għan li jissimplifika l-proċeduri għall-ammissjoni ta' ċittadini ta' pajjiżi terzi biex jirrisjedu u jaħdmu fl-UE u li jiffaċilita l-kontroll tal-istatus tagħhom. Huwa jistipula wkoll ġabra komuni ta' drittijiet għal ċittadini ta' pajjiżi terzi li jirrisjedu legalment fi Stat Membru, ibbażata fuq trattament ugwali ma' ċittadini ta' dak l-Istat Membru. Għal aktar informazzjoni ara l-istqarrija għall-istampa 12266/11. Ordni Ewropea ta' Protezzjoni Il-Kunsill adotta l-pożizzjoni tiegħu fl-ewwel qari rigward direttiva dwar l-Ordni Ewropea ta' Protezzjoni (OEP) (15571/11) flimkien ma' dikjarazzjoni tar-raġunijiet tal-Kunsill (16613/11 ADD 1). L-għan tal-Ordni Ewropea ta' Protezzjoni huwa li tissaħħaħ il-protezzjoni mogħtija lill-vittmi tal-kriminalità, jew lill-vittmi possibbli tal-kriminalità, li jiċċaqilqu bejn l-Istati Membri tal-UE. Din id-direttiva hija limitata għal miżuri ta' protezzjoni fil-qasam tal-ġustizzja kriminali. Dawk il-każijiet fejn il-miżuri ta' protezzjoni huma kwistjoni ta' liġi ċivili fl-istat emittenti ser jiġu ttrattati f'att leġislattiv separat, f'regolament propost mill-Kummissjoni Ewropea f'Mejju 2011 (10613/11). Il-Parlament Ewropew mistenni jagħti l-approvazzjoni tiegħu għat-test fil-ġimgħat li ġejjin. Wara dan, l-Istati Membri għandhom jittrasponu d-direttiva fil-liġi nazzjonali fi żmien tliet snin. Għal aktar informazzjoni, ara 14517/11. Ftehimiet CEPOL mal-Ġeorġja u mal-Montenegro Il-Kunsill approva żewġ ftehimiet ta' kooperazzjoni bejn il-Kulleġġ Ewropew tal-Pulizija (CEPOL) u l-Akkademja tal-Ministeru tal-Affarijiet Interni tal-Ġeorġja (15448/11) u u l-Akkademja tal-Pulizija f'Danilovgrad, Repubblika tal-Montenegro (15449/11). Direttiva dwar kwalifiki Il-Kunsill illum adotta emendi għad-direttiva dwar standards minimi għall-kwalifika u status ta' ċittadini ta' pajjiżi terzi jew persuni mingħajr stat bħala benefiċjarji ta' protezzjoni internazzjonali u l-kontenut tal-protezzjoni mogħtija (PE-CONS 50/11). Id-dispożizzjonijiet il-ġodda għandhom jiġu trasposti fil-liġi nazzjonali fi żmien sentejn. Ir-regoli l-ġodda jimmiraw li jiggarantixxu li, kull meta persuna tapplika għal protezzjoni internazzjonali fl-UE (status ta' rifuġjat, status ta' benefiċjarju ta' protezzjoni sussidjarja), il-ħtiġijiet għall-protezzjoni jiġu evalwati skont l-istess kriterji. It-test jiżgura wkoll livell minimu ta' drittijiet matul il-fażi ta' valutazzjoni kif ukoll fil-mument li jingħata l-istatus ta' protezzjoni. Barra minn hekk, huwa jelimina l-biċċa l-kbira tad-differenzi bejn id-drittijiet tar-rifuġjati1 u d-drittijiet tal-benefiċjarji ta' protezzjoni sussidjarja2. Għal aktar informazzjoni, ara dan 17435/11. AFFARIJIET ĠENERALI Programm tal-UE għal politika marittima integrata * Il-Kunsill adotta regolament li jistabbilixxi programm tal-UE biex jiġi promoss aktar l-iżvilupp u l-implimentazzjoni tal-politika marittima integrata tal-UE (55/11 u 16614/11 ADD1). Il-politika marittima integrata tal-Unjoni għandha trawwem teħid ta' deċiżjonijiet koordinat u koerenti fir-rigward tar-reġjuni kostali, insulari u dawk l-aktar imbiegħda, u fis-setturi marittimi fl-UE. Il-programm, li għandu jappoġġja l-użu sostenibbli tal-ibħra u l-oċeani, u t-tkabbir tal-għarfien xjentifiku, għandu l-għanijiet ġenerali li ġejjin: (a) li jrawwem l-iżvilupp u l-implimentazzjoni tal-governanza integrata tal-affarijiet marittimi u kostali; (b) li jikkontribwixxi għall-iżvilupp ta' sinerġiji u jappoġġja l-linji politiċi dwar il-baħar jew relatati mal-kosta, b'mod partikolari fl-oqsma tal-iżvilupp ekonomiku, l-impjiegi, il-protezzjoni ambjentali, ir-riċerka, is-sikurezza marittima, l-enerġija, u l-iżvilupp ta' teknoloġiji marittimi ekoloġiċi; (c) li jippromwovi l-protezzjoni tal-ambjent tal-baħar, b'mod partikolari l-bijodiversità tiegħu, u l-użu sostenibbli tar-riżorsi tal-baħar u kostali, f'konformità mad-"direttiva ta' qafas dwar l-istrateġija marittima" (2008/56/KE); (d) li jappoġġa l-iżvilupp u l-implimentazzjoni tal-istrateġiji tal-baċini tal-baħar; (e) li jtejjeb u jżid il-kooperazzjoni internazzjonali; (f) li jappoġġa tkabbir ekonomiku, l-impjiegi, l-innovazzjoni u teknoloġiji ġodda fis-setturi marittimi fl-Unjoni. Il-baġit għall-implimentazzjoni tal-programm skont l-objettivi rilevanti Ewropej huwa ta' EUR 40 miljun għall-perijodu 2011 sa 2013. POLITIKA TA' SIGURTÀ U TA' DIFIŻA KOMUNI EULEX Kosovo Il-Kunsill approva l-baġit għall-missjoni tal-PSDK EULEX Kosovo għall-perijodu mill-15 ta' Diċembru 2011 sal-14 ta' Ġunju 2012. L-għan ċentrali tal-missjoni huwa li jassisti u jappoġġja l-awtoritajiet tal-Kosovo fil-qasam tal-istat tad-dritt, partikolarment fl-oqsma tal-pulizija, tal-ġudikatura u tad-dwana. TRASPORT Titjiriet trans-Siberjani Il-Kunsill approva ftehim mar-Russja dwar l-użu ta' rotot trans-Siberjani minn trasportaturi bl-ajru tal-UE, li ser itejjeb il-kompetittività tat-trasportaturi tal-UE fuq rotot għal destinazzjonijiet fl-Asja. Il-ftehim ineħħi l-obbligu li t-trasportaturi tal-UE jidħlu fi ftehimiet kummerċjali ma', u jħallsu tariffi lil, trasportaturi bl-ajru Russi għall-użu ta' dawn ir-rotot sa mhux aktar tard mill-1 ta' Jannar 2014, u b'hekk isolvi punt li ilu joħloq nuqqas ta' qbil bejn l-Unjoni u r-Russja fil-qasam tal-avjazzjoni. Kwalunkwe ħlas li għandu jsir lill-awtoritajiet Russi għandhu jkun relatat mal-ispejjeż u trasparenti u ma jistax iwassal għal diskriminazzjoni bejn linji tal-ajru barranin. Il-ftehim, imsejjaħ "prinċipji maqbula", ser jidħol fis-seħħ mill-ewwel jum tax-xahar wara d-data tad-deċiżjoni dwar l-adeżjoni tar-Russja għall-Organizzazzjoni Dinjija tal-Kummerċ, li mistennija tkun f'Diċembru ta' din is-sena. Minn dak il-jum - jiġifieri, x'aktarx mill-1 ta' Jannar 2012 - frekwenzi tat-titjiriet li għadhom kemm bdew joperaw mhux ser jirrikjedu konklużjoni minn qabel ta' ftehimiet kummerċjali u ħlasijiet li jirriżultaw minnhom, filwaqt li ħlasijiet li jirriżultaw mill-frekwenzi tat-titjiriet eżistenti ma jistgħux ikunu aktar mill-ammont imħallas fl-2006. Barra minn dan, sitt xhur wara d-dħul fis-seħħ, arranġamenti bilaterali bejn l-Istati Membri tal-UE u r-Russja għandhom jiġu modifikati biex jiġi żgurat li l-ebda ftehim jew pagament kummerċjali speċjali ma huwa meħtieġ għall-kondiviżjoni ta' kodiċi minn trasportaturi tal-UE għad-dritt tagħhom li ma jieqfux f'territorju Russu f'rotot trans-Siberjani. Filwaqt li l-prinċipji maqbula kienu diġà ngħataw bidu mill-UE u r-Russja fl-2006 u approvati mill-Kunsill fl-2007, ir-Russja issa qablet li timpenja ruħha li timplimentahom. IMPJIEGI Mobilizzazzjoni tal-Fond Ewropew ta' Aġġustament għall-Globalizzazzjoni għal-Franza Il-Kunsill adotta deċiżjoni li timmobilizza ammont ta' EUR 24.5 miljun taħt il-Fond Ewropew ta' Aġġustament għall-Globalizzazzjoni (FEG), li jipprovdi appoġġ għal ħaddiema li ngħataw is-sensja fi Franza. L-ammont ser jiġi allokat lill-impjegati tal-kumpannija Renault u seba' fornituri tagħha li ngħataw is-sensja minħabba nuqqas fid-domanda ta' vetturi b'konsegwenza tal-kriżi finanzjarja u ekonomika globali. 1 : Kif definit mill-UNSCR 1244/99. 1 : Rifuġjat huwa ċittadin nazzjonali ta' pajjiż terz jew persuna mingħajr stat li għandu biża jew li kellu esperjenza ta' persekuzzjoni fil-pajjiż tal-oriġini jew fir-residenza abitwali ta' qabel tiegħu għal raġunijiet ta' razza, reliġjon, nazzjonalità, opinjoni politika jew sħubija f'xi grupp soċjali u li japplika għal protezzjoni internazzjonali f'pajjiż ieħor. 2 : Persuna eliġibbli għall-protezzjoni sussidjarja hija ċittadin nazzjonali ta' pajjiż terz jew persuna mingħajr stat li ma tikkwalifikax bħala rifuġjat imma li, f'każ li tintbagħat lura lejn il-pajjiż ta' oriġini tagħha tista' tiffaċċja riskju reali li ssofri dannu serju (eż. piena tal-mewt, tortura jew jew vjolenza indiskriminata f'konflitt armat).